ଦବଙ୍ଗ ଆଇପିଏସ୍ ଅଫିସର : ୨୦ ବର୍ଷ ଚାକିରୀରେ ୪୦ ଥର ବଦଳି, ଉଲ୍ଲେଖ୍ୟନୀୟ ସେବା ପାଇଁ ପାଇଛନ୍ତି ରାଷ୍ଟ୍ରପତି ମେଡାଲ - Prameya News7\nଦବଙ୍ଗ ଆଇପିଏସ୍ ଅଫିସର : ୨୦ ବର୍ଷ ଚାକିରୀରେ ୪୦ ଥର ବଦଳି, ଉଲ୍ଲେଖ୍ୟନୀୟ ସେବା ପାଇଁ ପାଇଛନ୍ତି ରାଷ୍ଟ୍ରପତି ମେଡାଲ\n1/01/2021 at 7:51 PM\nନୂଆଦିଲ୍ଲୀ ୦୧/୦୧ : ଭାରତୀୟ ପୋଲିସ ସେବାରେ ଜଣେ ଜଣାଶୁଣା ନାଁ ରୂପା ଦିବାକର ମୌଡଗିଲ । ଡି. ରୂପା କହିଲେ ପ୍ରାୟ ତାଙ୍କୁ ସମସ୍ତେ ଜାଣିଛନ୍ତି । ଜୀବନ କାଳର ୨୦ ବର୍ଷର ଭାରତୀୟ ପୋଲିସ ସେବାରେ କାର୍ଯ୍ୟ କରୁଥିବା ଏହି ଲେଡି ଦବଙ୍ଗ ଅଫିସରଙ୍କର ପ୍ରାୟ ୪୦ ଥର ବଦଳି ହୋଇସାରିଲାଣି । ଗୁରୁବାର ପୁନଶ୍ଚ ତାଙ୍କୁ ହ୍ୟାଣ୍ଡିକ୍ରାଫ୍ଟ ଏମ୍ପୋରିୟମକୁ ପରିଚାଳନା ନିର୍ଦ୍ଦେଶକ ବଦଳି କରାଯାଇଛି ।\nସୂଚନା ଅନୁସାରେ ବରିଷ୍ଠ ଆଇପିଏସ ଅଧିକାରୀ ହେମନ୍ତ ନିମ୍ବଲକରଙ୍କୁ ଟେଣ୍ଡର ପ୍ରକ୍ରିୟାରେ ଅନିୟମିତତା କରି କୋଟି କୋଟି ଟଙ୍କା ଠକୁଥିବା ଅଭିଯୋଗ ଆଣିଥିଲେ ଡି. ରୂପା । ଏହା ପରେ ତାଙ୍କୁ ରାଜ୍ୟ ସରକାର ବଦଳି କରିଛନ୍ତି । ଏହା ପୂର୍ବରୁ ସେ ଗୃହ ସଚିବ ଭାବେ କାର୍ଯ୍ୟ କରୁଥିଲେ । ଉଲ୍ଲେଖ୍ୟନୀୟ ସେବା ପାଇଁ ଡି. ରୂପା ରାଷ୍ଟ୍ରପତି ପଦକ ମଧ୍ୟ ପାଇଛନ୍ତି ।\nବଦଳି ହେବା ପରେ ସେ ଟ୍ବିଟ୍ କରି କହିଛନ୍ତି, 'ସରକାରୀ ଚାକିରୀରେ ବଦଳି ହେବା ଏକ ସାଧାରଣ କଥା, ଏହା ଏକ ପ୍ରକ୍ରିୟା । ମୁଁ ମୋ ଯେତିକି ବର୍ଷ ହେଲା ଚାକିରି କରୁଛି ତା ଠାରୁ ଦ୍ବିଗୁଣ ଥର ମୋର ବଦଳି ହୋଇସାରିଲାଣି । ପୋଷ୍ଟ ଯାହାବି ହେଉ ନା କାହିଁକି, ମୁଁ ନିରବଚ୍ଛିନ୍ନ ଭାବେ କାର୍ଯ୍ୟ ଜାରି ରଖିବି' ।\nଏହା ବାଦ୍ ସେ ଆହୁରି ମଧ୍ୟ କହିଛନ୍ତି, 'ଅନ୍ୟାୟ ଅନୀତି ଓ ଦୁର୍ନୀତି ବିରୁଦ୍ଧରେ ସ୍ବର ଉଠିବ । ଏହାକୁ କେହି ଅଟକାଇ ପାରିବେ ନାହିଁ । ଅନେକ ଅଫିସର ଦୁର୍ନୀତିକୁ ପ୍ରସୟ ଦେଉଛନ୍ତି ସେଥିପାଇଁ ସେମାନେ ଏହି ଅନିୟମିତତା ପ୍ରସଙ୍ଗକୁ ମଧ୍ୟ ଏଡାଇଯାଉଛନ୍ତି । କିନ୍ତୁ ମୋ କ୍ଷେତ୍ରରେ ତାହା ସମ୍ପୂର୍ଣ୍ଣ ଭିନ୍ନ । ପୋଷ୍ଟ ଯାହ ହେଉ ନା କାହିଁକି, ସାଲିସ ବୀହିନ ଭାବେ କାର୍ଯ୍ୟ ଜାରି ରଖିଛି ଏବଂ ଆଗକୁ ମଧ୍ୟ ଏହା ଜାରି ରହିବ' ।\n୩ ବର୍ଷ ପୂର୍ବରୁ ତାମିଲନାଡୁର ମୁଖ୍ୟମନ୍ତ୍ରୀ ଥିବା ସ୍ବର୍ଗତ ଜୟଲଳିତାଙ୍କ ସହଯୋଗୀ ଭି. କେ ଶଶିକଳାଙ୍କ ବିରୁଦ୍ଧରେ ସେ ଏକ ଅଭିଯୋଗ ଆଣିଥିଲେ । ସେ ଅଭିଯୋଗ କରିଥିଲେ ଯେ, କର୍ଣ୍ଣାଟକର କିଛି ଅସାଧୁ ପୋଲିସ କର୍ମଚାରୀଙ୍କ ସହ ଶଶିକଳା ଏକ ଡିଲ କରିଥିଲେ । କର୍ଣ୍ଣାଟକ ଜେଲରେ ବନ୍ଦୀ ଥିବା ଅପରାଧୀଙ୍କୁ ସୁବିଧା ସୁଯୋଗ ଯୋଗାଇଦେବା ପାଇଁ କିଛି ଅଫିସରଙ୍କ ସହ ଡିଲ ହୋଇଥିବା ଅଭିଯୋଗ କରିଥିଲେ ଡି. ରୂପା । ଏହା ପରେ ତାଙ୍କ ନାଁରେ ୨୦ କୋଟି ଟଙ୍କାର ଏକ ମାନହାନୀ ମକଦ୍ଦମା ରୁଜୁ ହୋଇଥିଲା । ପରେ ତାଙ୍କୁ ବଦଳି ହେବାକୁ ପଡିଥିଲା ।\nସେ କହିଛନ୍ତି, ଜଣେ ସାଧାରଣ ଲୋକ ଯେଉଁ ଭଳି ଭାବେ ପ୍ରଶାସନ ଉପରେ ବିଶ୍ବାସ ରଖନ୍ତି ତାହାକୁ ନିଭାଇବା ସରକାରୀ କର୍ମଚାରୀଙ୍କ ଦାୟିତ୍ବ । ତେଣୁ ଲୋକମାନଙ୍କ ପାଇଁ କାର୍ଯ୍ୟ କରିବା ପାଇଁ ସମସ୍ତେ ପ୍ରତିଶୃତିବଦ୍ଧ ହେବା ଉଚିତ ବୋଲି ଡି. ରୂପା କହିଛନ୍ତି ।
